Title: ประกาศกระทรวงสาธารณสุข  พ.ศ. 2544  เรื่อง การเพิ่มประเภทการนวดไทยในสาขาการแพทย์แผนไทย

ประกาศกระทรวงสาธารณสุข

ประกาศกระทรวงสาธารณสุข
พ.ศ. ๒๕๔๔
เรื่อง
การเพิ่มประเภทการนวดไทยในสาขาการแพทย์แผนไทย

ด้วยในปัจจุบันการนวดเป็นที่นิยมแพร่หลาย
โดยลักษณะของการนวดถือเป็นศาสตร์ที่เกี่ยวกับการบำบัดโรคอย่างหนึ่ง
แต่ยังไม่ได้มีการกำหนดไว้ในกฎหมาย ทำให้เกิดความหลากหลายในการปฏิบัติทั้งที่ถูกต้องตามหลักวิชาการและที่ทำให้เกิดอันตรายต่อประชาชน

ฉะนั้น อาศัยอำนาจตามความในมาตรา ๕ (๑) มาตรา ๗ และมาตรา ๑๓
(๒) แห่งพระราชบัญญัติการประกอบโรคศิลปะ พ.ศ. ๒๕๔๒
รัฐมนตรีว่าการกระทรวงสาธารณสุขโดยคำแนะนำของคณะกรรมการการประกอบโรคศิลปะ
จึงออกประกาศกำหนดเพิ่มประเภทการนวดไทยในสาขาการแพทย์แผนไทยดังนี้

ข้อ ๑  การนวดไทย หมายความว่า การตรวจประเมิน
การวินิจฉัย การบำบัด การป้องกันโรค การส่งเสริมสุขภาพและการฟื้นฟูสุขภาพ
ด้วยวิธีการกด การคลึง การบีบ การจับ การดัด การดึง การประคบ การอบ
หรือวิธีการอื่นตามศิลปะการนวดไทย หรือการใช้ยาตามกฎหมายว่าด้วยยา  ทั้งนี้ ด้วยกรรมวิธีการแพทย์แผนไทย

ข้อ ๒ 
คุณสมบัติและความรู้ในวิชาชีพของผู้ขอขึ้นทะเบียนและรับใบอนุญาตประกอบโรคศิลปะ
ให้เป็นไปตามมาตรา ๓๒ และมาตรา ๓๓ (๑) แห่งพระราชบัญญัติการประกอบโรคศิลปะ พ.ศ.
๒๕๔๒

ข้อ ๓  การขอขึ้นทะเบียนและรับใบอนุญาต
การออกใบอนุญาต เงื่อนไขในการประกอบโรคศิลปะ
และการควบคุมการประกอบโรคศิลปะให้เป็นไปตามบทบัญญัติแห่งพระราชบัญญัติการประกอบโรคศิลปะ
พ.ศ. ๒๕๔๒

ข้อ ๔ 
การนวดไทยซึ่งกระทำโดยผู้ประกอบวิชาชีพเวชกรรม ผู้ประกอบวิชาชีพการพยาบาล
ผู้ประกอบโรคศิลปะสาขากายภาพบำบัด
ผู้ประกอบโรคศิลปะสาขาการแพทย์แผนไทยประเภทเวชกรรมไทย
หรือประเภทการผดุงครรภ์ไทยหรือผู้ประกอบโรคศิลปะสาขาการแพทย์แผนไทยประยุกต์
ให้กระทำได้ตามกรรมวิธีการประกอบวิชาชีพหรือการประกอบโรคศิลปะของตน
โดยไม่ต้องขอขึ้นทะเบียนและรับใบอนุญาตประกอบโรคศิลปะสาขาการแพทย์แผนไทยประเภทการนวดไทยอีก

ข้อ ๕  หากมีปัญหาการปฏิบัติตามประกาศนี้
ให้ประธานคณะกรรมการการประกอบโรคศิลปะเป็นผู้วินิจฉัย

ข้อ ๖[๑] 
ประกาศฉบับนี้ให้ใช้บังคับเมื่อพ้นกำหนดหนึ่งร้อยแปดสิบวันนับจากวันที่ประกาศในราชกิจจานุเบกษาเป็นต้นไป

ประกาศ ณ วันที่ ๑ กุมภาพันธ์ 
พ.ศ. ๒๕๔๔
กร  ทัพพะรังสี
รัฐมนตรีว่าการกระทรวงสาธารณสุข

พรพิมล/พิมพ์
๒๔ กรกฎาคม ๒๕๔๔

สุกัญญา/จัดทำ
๔ กุมภาพันธ์ ๒๕๕๒

ก้องเกียรติ/จัดทำ
๖ กุมภาพันธ์ ๒๕๕๒

โชติกานต์/ปรับปรุง
๑๑ พฤศจิกายน ๒๕๕๙

[๑] ราชกิจจานุเบกษา เล่ม
๑๑๘/ตอนที่ ๒๕ ง/หน้า ๒/๒๗
มีนาคม ๒๕๔๔